Rekreačná chata (Senec)

Rekreačná chata v Senci je budova v Senci z dielne KSA. 1997
Situácia.
Nachádza sa v chatovej oblasti Senec, pri jazere, na stiesnenom pozemku, číslo chaty 212.
Koncept.
Zadaním bolo vytvoriť sezónny rekreačný objekt s minimálnymi nákladmi na realizáciu a možnosťou maximálneho zabezpečenia, ktorý by bol miestom stretávania sa početnej rodiny najmä počas letnej sezóny.
Hmotové riešenie.
Zámer sledoval koncept. KSA navrhli jednoduchú, holú, strohú krabicu, ktorá je reakciou na presýtené prostredie. Využitie prírodných materiálov /drevo použité ako v interiéri, tak aj v exteriéri vo forme preglejkových platní/ harmonizuje s kontextom prostredia. Chata v Senci je nasýtená duchom miesta-jazero, obloha, energia miesta tvorená prírodnými silami- s ktorými vedie obojstranný dialóg. Prostredie modeluje samotnú hmotu stavby, ktorá si ho cez vyklápaciu stenu vpúšťa do svojho interiéru. Celkový charakter stavby sa v čase organicky mení. Tento proces tu funguje viac ako časopriestorová demonštrácia, kedy sa dom svojím vonkajším plášťom “prebudí”/otvorením/ a potom zasa “zaspí”/uzavretím-sklopením terasy po strane objektu a zavretím čelnej steny/ ako rozkladateľná škatuľa. Prvé podlažie smeruje ku skupine stromov. Druhé je horizontálou nasmerovanou k hladine vody, expanduje k nej zasklenou stenou. Vnútorné priestory sa otvárajú okoliu odklápaním fasády. Plošiny vyklápateľné von vymedzujú mólo, ktoré cez zasklenú stenu preniká hlboko dovnútra a slúži ako podlaha prízemia a súčasne je spojivom medzi chatou a vodou.
Dispozičné riešenie.
Logika prevádzky je tu premyslená a jasná. Dole vpredu k vode je priestor, ktorého celá predná stena sa otvára smerom na mólo a tým sa chata premení na obytnú krajinu. Na zadnej stene je kuchyňa, za ňou WC a schody hore. Ďalej za ňou sklad. Vstup je vedľa schodiska, ktoré sa nachádza skoro v strede dipozície. Naboku prízemia sa spúšťa bočná terasa zavesená na lanách, a tak odkrýva zasklenú bočnú stenu. Na hornom podlaží sa nachádza popri schodisku kúpeľňa a dve spálne so sklopnými dvojlôžkami. Predná spálňa je orientovaná smerom k jazeru so sklenou stenou, ktorá je ako jediná stále odokrytá. Vnútri, pozdĺž steny sa nachádza dvojitá polica a sklopný stôl. Druhá spálňa je menšia s oknom v rohu.
Konštrukčné riešenie.
Objekt bol stavaný na betónovom móle a časti základov bývalej chaty. Konštrukčným princípom sa stal drevený rám s drevotrieskovou výpňou, ktorý dovolil pomerne slobodné narábanie s priestorom. Vonkajším pretŕčaním radu drevených trámov nad terasu prízemia, poskytli autori divákovi možnosť nahliadnuť dovnútra organizmu stavby. Bočná stena kuchyne je z drôtoskla a celý interiér je zo stavebnej preglejky (steny, podlahy, stop, okenice, stôl, posuvné dvere, police, sklápacie postele), ktorá zjednocuje celý priestor. Iba schody spájajúce prízemie s prvým podlažím sú z pása pozohýbaného obyčajného železného plechu, ako aj minimalistický kozub zaliaty v stene. Strecha je oplechovaná. V čom riešenie chaty zaostáva je, že tu je použitý len minimálny detail.
Prínos.
Chata v Senci patrí k prvým realizáciám ateliéru KSA na Slovensku a považujeme ju za experiment v slovenskej architektúre.
Je pôsobivou architektonickou hračkou v prostredí okolitej tradičnej zástavby. Svojou ľahkosťou, premenlivosťou, prispôsobivosťou i starnutím a tmavnutím drevených povrchov polemizuje s predstavou o trvácnosti, dokonalosti a večnosti architektonického diela. Má svoj švih a nápad a jasne na nej cítiť názor autorov. Treba už len dodať, že pevný koncept založený na zreteľnom názore bol teda dodržaný a to kvalitným obsahom.